**Îmi spuneai relaxat să te uit conștient**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

palmele care-au lăsat urme pe uși

au fost cândva cărăbuși

pe care îi coloram cu guașe diluate

și așa, pe nerăsuflate,

îi trimiteam pe acele poduri de gheață

din Atlantida

și nu făceau față

alunecau ca proștii la intrare-n oraș

iar cactușii îi luau pe făraș

în eventualitatea în care, desigur,

s-ar fi dezmeticit

și ar fi revenit

pe ușile care se-nchid repetat

nu dintr-un motiv anume

ci de la palmele care

s-au întâmplat

16 martie 2017 – 21 septembrie 2018, Constanța